**ΕΛΛΗΝΙΚΗ ΓΛΩΣΣΑ**

***1-ΠΡΟΛΟΓΟΣ***

*(Γενικό σχόλιο πάνω στη σημασία της γλώσσας για την επιβίωση ενός λαού, ιδιαίτερα της ελληνικής γλώσσας, που αποτελεί τον καθρέφτη της ιστορίας και της προσωπικότητας των Ελλήνων),π.χ.:*

Η γλώσσα αποτελεί βασικό και αναπόσπαστο στοιχείο, που σφραγίζει την ιδιαιτερότητα ενός λαού. Ιδιαίτερα η ελληνική γλώσσα είναι τόσο παλιά και πλούσια όσο και η ιστορία του ελληνικού λαού και τόσο πολύμορφη όσο και ο χαρακτήρας του. Η επιβίωση της ελληνικής γλώσσας είναι, λοιπόν, σε μεγάλο βαθμό ταυτόσημη με την επιβίωση της ελληνικότητας. Στη σύγχρονη όμως διεθνιστική κοινωνία, με την απεριόριστη επικοινωνία μεταξύ των λαών, είναι φυσικό η γλώσσα να επηρεάζεται, όπως και όλοι οι θεσμοί, κυρίως από την κυρίαρχη αγγλική. Πολλοί λοιπόν εκφράζουν ανησυχία ότι η ελληνική γλώσσα βρίσκεται σε κίνδυνο, από τον οποίο πρέπει να την προστατεύσουμε.

***2-ΚΥΡΙΟ ΘΕΜΑ***

**Α-Τα χαρακτηριστικά της ελληνικής γλώσσας**

Η ελληνική γλώσσα έχει επιβιώσει στη διάρκεια των αιώνων από όλες τις αντιξοότητες και τα προβλήματα που αντιμετώπισε, εξαιτίας των ιδιαίτερων αρετών της, που την καθιστούν μοναδική και αξεπέραστη *(→* ***μετάβαση****)*

* Είναι θαυμαστή η αντοχή και η διαχρονικότητά της, καθώς έχει μια παράδοση 4000 χρόνων.
* Έχει εξαιρετική αφομοιωτική ικανότητα, καθώς στη διάρκεια των αιώνων υιοθέτησε και αφομοίωσε δημιουργικά γλωσσικά στοιχεία από όλους τους λαούς με τους οποίους ήρθε σε επαφή.
* Αποτέλεσε τη βάση και το πρότυπο για τη δημιουργία και την εξέλιξη πολλών άλλων γλωσσών. Σήμερα ελληνικές λέξεις υπάρχουν στο λεξιλόγιο όλων των σύγχρονων γλωσσών.
* Ο λεξιλογικός πλούτος και η μεγάλη εκφραστική της δύναμη την καθιστούν ιδανική τόσο για επιστημονική όσο και για λογοτεχνική έκφραση.
* Η λεπτότητα, η μουσικότητα, η αρμονία και ο πλούσιος ρυθμός της σφραγίζουν την αισθητική της ποιότητα και της δίνουν ένταση και πειστικότητα.

→ Επομένως, δίκαια η ελληνική γλώσσα έχει χαρακτηριστεί «ζωντανή, εύρωστη, πεισματάρα και χαριτωμένη», μια γλώσσα για την οποία αξίζει να είμαστε περήφανοι και να την προστατεύουμε με κάθε τρόπο *(→* ***κατακλείδα****).*

**Β- Κίνδυνοι που αντιμετωπίζει η ελληνική γλώσσα**

Στη σύγχρονη εποχή της διεθνιστικής επικοινωνίας και των ταχύτατων αλλαγών, όλοι οι θεσμοί επηρεάζονται και μαζί τους και η γλώσσα. Η ελληνική γλώσσα αντιμετωπίζει σήμερα κινδύνους περισσότερους από κάθε άλλη εποχή. Κάποιοι μάλιστα ανησυχούν ότι υπάρχει θέμα επιβίωσής της ***(→μετάβαση)***

* Η κυριαρχία της αγγλικής γλώσσας μέσω των υπολογιστών, του διαδικτύου, των ΜΜΕ, της τέχνης (κινηματογράφος, μουσική, λογοτεχνία) αποτελεί γεγονός, με αποτέλεσμα κυρίως οι νέοι να υιοθετούν στην ομιλία τους όλο και περισσότερα στοιχεία από αυτή, ενώ η μητρική γλώσσα υποβαθμίζεται. Ιδιαίτερα στην επικοινωνία μέσω ίντερνετ τα λεγόμενα «greeklish» καταργούν κάθε έννοια ορθογραφίας, αλφαβήτου και ιδιαιτερότητας της ελληνικής γλώσσας. Αποτελούν ένα γλωσσικό «τερατούργημα», αφύσικο και άσχημο, που κυριολεκτικά «βιάζει» την ελληνική γλώσσα.
* Υποβάθμιση της γλώσσας που χρησιμοποιείται στο διαδίκτυο λόγω της αδιαφορίας για τη σωστή ορθογραφία και σύνταξη.Αν και «τα γραπτά μένουν», οι συνομιλίες στο διαδίκτυο δίνουν την αίσθηση ότι αποτελούν είδος προφορικού λόγου, οπότε οι χρήστες λειτουργούν συχνά με την προχειρότητα της καθημερινής προφορικής ομιλίας.
* Έμφαση στην εκμάθηση ξένων γλωσσών (κυρίως της αγγλικής) σε βάρος της μητρικής, κυρίως σε λαούς με περιορισμένη γλωσσική εμβέλεια, όπως ο ελληνικός.
* Ενθάρρυνση απλουστευμένης και παραποιημένης μορφής της γλώσσας, με χρήση συντομογραφιών και συνοπτικής έκφρασης.
* Τα ΜΜΕ συχνά χρησιμοποιούν γλώσσα χαμηλού επιπέδου, βασισμένη στα σλόγκαν, στην απλοποίηση και στην προσπάθεια εντυπωσιασμού. Με τη μεγάλη απήχηση που έχουν στο κοινό, τα μέσα αυτά επηρεάζουν αρνητικά την εξέλιξη της ελληνικής γλώσσας.
* Ο «πολιτισμός της εικόνας» (υπολογιστής, τηλεόραση, διαφήμισηκλπ), κυρίως στα μέσα κοινωνικής δικτύωσης, έχει αντικαταστήσει την έκφραση με το σχήμα και τον εντυπωσιασμό της κινούμενης εικόνας, και έτσι ο λόγος παραμερίζεται.
* Ο τεχνολογικός πολιτισμός αποθαρρύνει τη γλωσσική έκφραση. Οι άνθρωποι μιλούν – συζητούν για την ακρίβεια- όλο και λιγότερο, περνούν όλο και περισσότερο χρόνο απορροφημένοι στις τεχνολογικές συσκευές, με αποτέλεσμα η γλώσσα να συρρικνώνεται και να φτωχαίνει.
* Η γλώσσα του περιθωρίου (διάλεκτοι και συνθηματική γλώσσα των νέων), που υιοθετείται από πολλούς νέους, με τη συνθηματολογική της έκφραση και την αλλοίωση των νοημάτων των λέξεων, προκαλεί ασυνεννοησία και παραμορφώνει βάναυσα τη γλώσσα.
* Οι άνθρωποι σήμερα, ιδιαίτερα οι Νεοέλληνες, έχουν απομακρυνθεί από το βιβλίο και τον γραπτό λόγο γενικά (π.χ. εφημερίδες, περιοδικά). Προτιμούν πιο εύκολες μορφές ψυχαγωγίας, με αποτέλεσμα η γλωσσική παιδεία να τελειώνει με το σχολείο. Συχνά η ίδια η οικογένεια δεν ενθαρρύνει τα παιδιά να διαβάζουν, δεν τους δίνει τα κατάλληλα ερεθίσματα.
* Ελλιπής εξοικείωση με τον γραπτό λόγο στην εποχή μας εκτός σχολείου (π.χ. αλληλογραφία, ημερολόγιο κλπ).
* Το σχολείο, με τη λογική της απομνημόνευσης και τον εξεταστικοκεντρικό προσανατολισμό, αλλά και την ελλιπή και παρωχημένη γλωσσική παιδεία, δε βοηθά τη γλωσσική καλλιέργεια των νέων.
* Η αμορφωσιά, η έλλειψη καλλιέργειας, συχνά και ένας στείρος «ψευτομοντερνισμός»με τη χρήση ξενόφερτων λέξεων για εντυπωσιασμό και επίδειξη –που υιοθετείται και από τα ΜΜΕ-οδηγούν αναπόφευκτα τη γλώσσα σε συρρίκνωση. Οι Έλληνες εξάλλου συχνά περιφρονούν την παράδοσή τους.

→ Η ελληνική γλώσσα λοιπόν κινδυνεύει τόσο από εξωτερικούς παράγοντες, όσο και από την αδυναμία ή την αδιαφορία των Ελλήνων να την προστατεύσουν***(→ κατακλείδα)***

* Οφείλουμε όμως να επισημάνουμε ότι η απομόνωση των γλωσσών και η άρνηση φυσιολογικών αλληλεπιδράσεων μεταξύ τους αποτελεί ουτοπία και άρνηση της φυσικής εξέλιξης των γλωσσών ως ζωντανών οργανισμών. Οι γλώσσες εξελίσσονται, δανείζονται και δανείζουν στοιχεία η μία στην άλλη, αφομοιώνουν γλωσσικές επιλογές και αναπροσαρμόζονται, χωρίς να κινδυνεύει η υπόστασή τους. Αντίθετα, η διαδικασία αυτή τις εμπλουτίζει και τις κάνει πιο ευέλικτες. Το ίδιο συμβαίνει και με την ελληνική γλώσσα. Η στείρα προγονοπληξία και η προσκόλληση σε γλωσσικούς τύπους του παρελθόντος, η αυστηρή εθνική περιχαράκωση της γλώσσας και η καχυποψία προς κάθε ξενικό στοιχείο που εισέρχεται με φυσικό τρόπο σε αυτή είναι γλωσσική «ασφυξία», που εμποδίζει τη φυσική εξέλιξη της γλώσσας και την προσαρμογή της στις ανάγκες των καιρών -και σε καμιά περίπτωση δεν την προκρίνουμε.

**Γ-Τρόποι αντιμετώπισης των κινδύνων**

Εφόσον η γλώσσα αποτελεί βασικό εθνικό και πολιτισμικό χαρακτηριστικό και αγαθό ενός έθνους, είναι υποχρέωση όλων των Ελλήνων να προστατεύουν και να φροντίζουν τη γλώσσα τους, προκειμένου να διατηρήσουν την ιδιαιτερότητά τους ***(→ μετάβαση)***

* Χρειάζεται ατομική αλλά και συλλογική προσπάθεια για καλλιέργεια, φροντίδα και προώθηση της ελληνικής γλώσσας. Το διαδίκτυο μπορεί να αποτελέσει σημαντικό σύμμαχο, αν χρησιμοποιηθεί σωστά.
* Η παιδεία πρέπει να δίνει έμφαση στη γλωσσική καλλιέργεια. Το σχολείο αποτελεί το προπύργιο της ελληνικής γλώσσας και είναι σε θέση να κάνει το θέμα της γλωσσικής παιδείας καθημερινό βίωμα του μαθητή με το διάλογο και την ενθάρρυνση για διάβασμα και δημιουργική χρήση της γλώσσας.
* Τα ΜΜΕ είναι ανάγκη να χρησιμοποιούν ποιοτική γλώσσα, όσο το δυνατό απαλλαγμένη από ξενόφερτα στοιχεία, αλλά και να προωθούν την ελληνική γλώσσα και τη σημασία της με κατάλληλες εκπομπές.
* Η οικογένεια, που αποτελεί το πρώτο γλωσσικό περιβάλλον του παιδιού, μπορεί να συμβάλει καθοριστικά με τη χρήση φροντισμένης γλώσσας από τους γονείς, τον διάλογο αλλά και την κατεύθυνση των παιδιών στο βιβλίο.
* Η διατήρηση των δεσμών με την εθνική παράδοση μας φέρνει κοντά στις πηγές της γλώσσας μας και μας βοηθά να την αγαπήσουμε και να την εκτιμήσουμε.

***3-ΕΠΙΛΟΓΟΣ***

*(Συμπέρασμα – γενικό σχόλιο για τη σημασία της ελληνικής γλώσσας και την ανάγκη προστασίας και διατήρησής της), π.χ.:*

Εφόσον η γλώσσα ενός λαού αντικατοπτρίζει τον πολιτισμό ολόκληρο και την ιδιαιτερότητά του, η προσπάθεια για διατήρηση και καλλιέργεια της ελληνικής γλώσσας εκ μέρους όλων των Ελλήνων αποτελεί μια προσπάθεια για επιβίωση του ιδιαίτερου χαρακτήρα μας, για συνέχιση της ξεχωριστής ιστορικής μας πορείας και για δυναμική παρουσία μας μέσα στην κοινωνία των εθνών.